Ikimokyklinio amžiaus vaikų ugdymo(si) lauko ir vidaus erdvių reikšmė, vaiko fizinei ir emocinei sveikatai

„Mano pasirinkimas - laisvas ir laimingas“

Kauno lopšelis-darželis „Pušaitė“

Raminta Baranauskienė, meninio ugdymo mokytoja

Tikslas - siekti fizinės ir emocinės vaiko gerovės, puoselėjant vaiko unikalumą, sudarant sąlygas vaikams augti, šeimai artimoje aplinkoje, vaikų darželyje.

Uždaviniai:

* sukurti patrauklias erdves vaikų fizinei, emocinei, dvasinei sveikatai turtinti;
* patenkinti pagrindinį vaiko poreikį žaisti, judėti, kurti, pažinti, sudaryti sąlygas augti fiziškai ir psichiškai išsivysčiusiai asmenybei;
* siekti pozityvaus požiūrio į vaiką kaip į laisvą asmenybę, visapusiškai sąmoningą individą;
* ugdyti pilietišką ir atsakingą požiūrį į savo gyvenamąją aplinką;
* vystyti tėvų ir pedagogų darnios sąveikos naudą vaiko socialinei ir emocinei raidai.

Ugdant šiuolaikinį vaiką itin svarbi vaiką supanti aplinka, psichologinis komfortas, asmeninis suaugusio žmogaus dėmesys. Vaikams patinka išgyventi magiškas akimirkas, jie nori patys atrasti, patys pabandyti, nori suprasti, kaip viskas veikia, kaip vyksta: jie nori pažinti pasaulį, suprasti dėsnius, nori keliauti ir pakeliui išbandyti viską - pažinti pasaulį per asmeninius išgyvenimus ir potyrius. Inovatyvūs sprendimai, naujovės ieškant patrauklių ugdymo(si) priemonių, diegiant naujas aktyvias, vaikų kūrybiškumą skatinančias, sveikatą stiprinančias ugdymo(si) lauko ir vidaus erdves, leidžia siekti geresnių ugdymosi rezultatų, geresnės sveikatos ir savijautos!

Atradimams ir naujiems potyriams pritaikyta aplinka, kai darželio erdvės suskirstytos į mažesnes erdves, kurios viena kitą papildo, kai yra sudarytos sąlygos, kad vaikas galėtų veikti individualiai ar su vaikų grupele, kai pakanka priemonių vaikų kompetencijoms ugdyti, savarankiškai veiklai, aktyviam judėjimui užtikrinti, aplinka skatinanti vaikų kūrybiškumą, vertybines nuostatas, socializaciją ir kultūrą, teigiamai veikia vaikų fizinę ir emocinę sveikatą.

Vaikams didelį džiaugsmą teikia jų pačių įsitraukimas į aktyvų procesą kartu veikti su mokytojais, bendradarbiauti kuriant ar puoselėjant savo darželio aplinką: kapstantis savo grupės žalioje lysvėje, puoselėjant šiltnamyje augančius augalus, prisidedant prie „Sveikatingumo tako“ įrengimo darbų ar pasitelkiant išradingumą, iš gamtinių lauke surinktų priemonių, ruošiant sveikuolių vaišes, vaikučių tėvelių rankomis pagamintose ir darželio lauko aplinkoje įrengtose lauko virtuvėlėse; pasinerti į spalvų ir muzikos pasaulį, kurti ir dalintis savo patirtimis vieni su kitais „Lauko menų studijų“ erdvėse.

Lietuvos klimatinės sąlygos (ilgai besitęsiantis tamsus paros metas, krituliai, stiprūs vėjai, šaltas oras ir kt.) dažnai riboja ikimokyklinio amžiaus vaikų, judėjimo lauke galimybes, todėl tenka ieškoti efektyvesnių vaikų judėjimo būdų, pritaikant ikimokyklinio ugdymo įstaigos vidaus aplinką. Svarbiausia, kad vaikas galėtų laisvai, kūrybiškai veikti, o ugdymo priemonės, vidaus erdvės orientuotos į vaiką, padėtų vaikui jaustis gerai, jaukiai, užtikrinant gerą mikroklimatą, psichologinį saugumą. Lanksti, dinaminė, atvira, mobili ir funkcionali, tvari, jauki ir žaisminga - ugdymo(si) aplinka turi skatinti natūralų vaikų judėjimą, nes dažniausiai įvairias veiklas ir užduotis vaikai atlieka sėdėdami, o ne judėdami. Mums svarbus aktyvus judėjimas, kuris įtraukia ir sukuria įdomesnę ugdymosi aplinką. skatina vaiko aktyvumą, užtikrina ugdymo (si) sėkmę. Todėl akcentuojamės į priemonių, skatinančių individualius vaiko poreikius, saugumą, patrauklumą, daugiafunkciškumą, prieinamumą, patogų jų išdėstymą darželio grupių, koridoriaus ir kt. aplinkose.

Grupių, koridoriaus ir kitų erdvių aplinkoje veikia vaikų kūrybinės veiklos darbų parodos, įrengta biblioteka, lopšelio-darželio aplinkoje pateikiama informacinė, pedagoginė medžiaga tėvams, sudaromos sąlygos tėvams dalyvauti grupės ir lopšelio-darželio veikloje, įkurtas sensorinis kambarys, Steam laboratorija, veikia „Amatų miestelis“ - ekonominį vaikų raštingumą skatinanti erdvė; įrengta atskira menų (dailės ir keramikos) klasė, judrioji „laipynių“ sienelė; grupių laiptinėse įsigyti čiužiniai, pritaikyti smagiai nusileisti nuo laiptų, vaikams suteikia daug džiaugsmo, skatina aktyviai veikti, suteikia drąsos ir pasitikėjimo.

Koridoriaus erdvė tampa vis patrauklesne ir visiems prieinama erdve praplėsti savo akiratį, pabūti mažesnėse grupelėse su draugais, glaudžiai bendradarbiauti tarpusavyje ir kt. Didelį džiaugsmą vaikams teikia, jau tradicija tapęs, rytinis savaimingas veiklų pasirinkimas, laikas praleistas koridoriaus erdvėje, pasitinkant ir pasveikinant draugus, kurie renkasi į darželį. Vaikai ne tik pasirenka savarankiškai veiklas: konstruoja, darbuojasi prie šviesos stalo, piešia, žaidžia stalo žaidimus, specialiai koridoriaus erdvėje įrengtose žaidimų zonose, ramiai leidžia laiką bibliotekėlėje klausydami muzikos, bet kartu gali, aplankyti direktorę jos darbo kabinete, pasisveikinti ir pabendrauti, išreikšti savo nuomonę, pasidalinti savo įspūdžiais, užduoti rūpimą klausimą ir kt.

Naujų aplinkų kūrimo įgyvendinimo esmė - pabrėžti, kad šeima ir ugdymo įstaiga yra labiausiai atsakingos už humaniškumo ugdymą, kad vaikas ugdytųsi šeimai artimoje aplinkoje, kad vaikas nuolat patirtų pažinimo džiaugsmą per aktyvią, praktinę, savarankišką veiklą jaukioje „šeimos namus“ primenančioje aplinkoje.